CELEX: E2019C0001
Language: da
Date: 2019-01-16 00:00:00
Title: EFTA-Tilsynsmyndighedens beslutning nr. 1/19/COL af 16. januar 2019 om udvidelse af de særlige garantier vedrørende Salmonella spp., der er fastsat i Europa-Parlamentets og Rådets forordning (EF) nr. 853/2004, til kød og æg fra tamhøns (Gallus gallus) og kød fra kalkuner, som er bestemt til Island [2019/546]

4.4.2019   
               
               
                  DA
               
               
                  Den Europæiske Unions Tidende
               
               
                  L 95/13
               
            
         EFTA-TILSYNSMYNDIGHEDENS BESLUTNING Nr. 1/19/COL
         af 16. januar 2019
         om udvidelse af de særlige garantier vedrørende Salmonella spp., der er fastsat i Europa-Parlamentets og Rådets forordning (EF) nr. 853/2004, til kød og æg fra tamhøns (Gallus gallus) og kød fra kalkuner, som er bestemt til Island [2019/546]
         EFTA-TILSYNSMYNDIGHEDEN HAR —
         Under henvisning til den retsakt, der er omhandlet i punkt 17 i del 6.1 i kapitel I i bilag I til EØS-aftalen, Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 8, stk. 3, litra b),
         som tilpasset til EØS-aftalen ved punkt 4, litra d), i protokol 1 til EØS-aftalen og artikel 1, stk. 1, litra c), artikel 1, stk. 2, og artikel 3 i protokol 1 til aftalen mellem EFTA-staterne om oprettelse af en tilsynsmyndighed og en domstol, og
         ud fra følgende betragtninger:
         
                     (1)
                  
                  
                     Ved forordning (EF) nr. 853/2004 er der fastsat særlige hygiejnebestemmelser for animalske fødevarer gældende for ledere af fødevarevirksomheder med særlige garantier for visse animalske fødevarer bestemt til det finske, svenske og norske marked. Fødevarevirksomhedsledere, der agter at markedsføre kød fra bestemte dyr og i de pågældende EØS-stater, skal således overholde visse bestemmelser vedrørende salmonella. Endvidere skal sendinger af sådanne produkter være ledsaget af et handelsdokument eller certifikat, hvoraf det fremgår, at der er foretaget en mikrobiologisk undersøgelse, som har vist negativt resultat i overensstemmelse med EØS-retten.
                  
               
                     (2)
                  
                  
                     Derudover er disse særlige garantier præciseret i Kommissionens forordning (EF) nr. 1688/2005 (2), hvori der fastsættes særlige regler for udtagning af prøver af sådanne varer og mikrobiologiske metoder til undersøgelse af disse prøver. Deri fastsættes også et handelsdokument og et certifikat, der skal ledsage sendinger af produkterne.
                  
               
                     (3)
                  
                  
                     Den 5. juli 2018 indgav den islandske regering en anmodning til EFTA-Tilsynsmyndigheden (i det følgende benævnt »Tilsynsmyndigheden«) om udvidelse af de særlige garantier vedrørende salmonella til at omfatte Island for så vidt angår fjerkrækød og æg i overensstemmelse med forordning (EF) nr. 853/2004 (3). Anmodningen omfatter det islandske kontrolprogram for salmonella for fjerkræavl og fjerkræprodukter.
                  
               
                     (4)
                  
                  
                     Det islandske kontrolprogram for salmonella omfatter hele fjerkræproduktionen, herunder tamhøns, kalkuner, ænder, gæs og andre fjerkræpopulationer. Bestemmelserne i Europa-Parlamentets og Rådets forordning (EF) nr. 2160/2003 (4) vedrørende EØS-mål for mindskelse af forekomsten af salmonellaserotyper og nationale kontrolprogrammer og dennes gennemførelsesforanstaltninger, navnlig Kommissionens forordning (EU) nr. 200/2012 (5), (EU) nr. 200/2010 (6), (EU) nr. 517/2011 (7) og (EU) nr. 1190/2012 (8) om fastsættelse af EØS-mål for mindskelse af forekomsten af visse salmonellaserotyper i visse fjerkræpopulationer, gælder dog kun for fjerkræ, flokke af slagtekyllinger, avlsflokke og æglæggende høner af Gallus gallus samt kalkunflokke.
                  
               
                     (5)
                  
                  
                     På et møde den 18. juni 2008 vedtog Den Stående Komité for Fødevarekæden og Dyresundhed et arbejdsdokument fra Kommissionens tjenestegrene med retningslinjer for minimumskrav til kontrolprogrammer for salmonella, der ligestilles med dem, der er godkendt for Sverige og Finland for så vidt angår kød og æg fra Gallus gallus (»Guidance document on the minimum requirements for Salmonella control programmes to be recognised equivalent to those approved for Sweden and Finland in respect of meat and eggs of Gallus gallus«) (i det følgende benævnt »retningslinjerne«) (9).
                  
               
                     (6)
                  
                  
                     Tilsynsmyndigheden har i samarbejde med Europa-Kommissionen undersøgt bestemmelserne i det islandske kontrolprogram for salmonella med hensyn til kød og æg fra tamhøns og kød fra kalkuner. Programmet blev også præsenteret af den islandske regering og drøftet på mødet i Den Stående Komité for Planter, Dyr, Fødevarer og Foder, sektionen for biologisk sikkerhed i fødevarekæden, den 5. oktober 2018.
                  
               
                     (7)
                  
                  
                     Bestemmelserne i det islandske kontrolprogram for salmonella med hensyn til kød og æg fra tamhøns (Gallus gallus) og kød fra kalkuner betragtes som svarende til dem, der er godkendt for Finland, Sverige og Norge, og som værende i overensstemmelse med retningslinjerne og de tilsvarende krav, der gælder for kalkuner.
                  
               
                     (8)
                  
                  
                     De særlige garantier bør derfor udvides til også at omfatte sendinger af kød og æg af tamhøns (Gallus gallus) og kød fra kalkuner, som er bestemt til Island. Desuden bør reglerne i forordning (EF) nr. 1688/2005 vedrørende udtagning af prøver af sådant kød og prøver fra æggenes oprindelsesflokke, de mikrobiologiske metoder til undersøgelse af prøverne samt standardsundhedscertifikatet finde anvendelse på de pågældende sendinger.
                  
               
                     (9)
                  
                  
                     De i denne beslutning fastsatte foranstaltninger er i overensstemmelse med den udtalelse, som EFTA's Veterinærkomité har afgivet —
                  
               VEDTAGET DENNE BESLUTNING:
         
            Artikel 1
            Det tillades Island at anvende de særlige garantier vedrørende salmonella, der er omhandlet i artikel 8, stk. 2, i forordning (EF) nr. 853/2004, på sendinger af kød og æg fra tamhøns (Gallus gallus) og kød fra kalkuner, som er bestemt til Island.
         
         
            Artikel 2
            
               1.   Udtagning af prøver af det i artikel 1 omhandlede kød og den mikrobiologiske undersøgelse af disse prøver foretages i overensstemmelse med henholdsvis artikel 3 og 5 i forordning (EF) nr. 1688/2005.
            
            
               2.   Udtagning af prøver fra oprindelsesflokkene for de i artikel 1 omhandlede æg og den mikrobiologiske undersøgelse af disse prøver foretages i overensstemmelse med henholdsvis artikel 4 og 5 i forordning (EF) nr. 1688/2005.
            
            
               3.   Sendinger af kød som omhandlet i artikel 1 skal ledsages af et handelsdokument, som er i overensstemmelse med modellen i bilag IV til forordning (EF) nr. 1688/2005.
            
            
               4.   Sendinger af æg som omhandlet i artikel 1 skal ledsages af et certifikat, som er i overensstemmelse med modellen i bilag V til forordning (EF) nr. 1688/2005.
            
         
         
            Artikel 3
            Denne beslutning træder i kraft den 16. januar 2019.
         
         
            Artikel 4
            Denne beslutning er rettet til Island.
         
         
            Artikel 5
            Kun den engelske udgave af denne beslutning er autentisk.
         
         
            Udfærdiget i Bruxelles, den 16. januar 2019.
            
               
                  På EFTA-Tilsynsmyndighedens vegne
               
               Bente ANGELL-HANSEN
               
                  Formand
               
               Frank J. BÜCHEL
               
                  Medlem af kollegiet
               
               Högni KRISTJÁNSSON
               
                  Ansvarligt medlem af kollegiet
               
               Carsten ZATSCHLER
               
                  Medunderskriver som direktør for juridiske og eksekutive anliggender
               
            
         
         
            (1)  EUT L 139 af 30.4.2004, s. 55.
         
            (2)  Kommissionens forordning (EF) nr. 1688/2005 af 14. oktober 2005 om gennemførelse af Europa-Parlamentets og Rådets forordning (EF) nr. 853/2004 for så vidt angår særlige garantier vedrørende salmonella for sendinger til Finland og Sverige af visse typer kød og æg (EUT L 271 af 15.10.2005, s. 17), der er omhandlet i punkt 51 i del 6.2 i kapitel I i bilag I til EØS-aftalen.
         
            (3)  Dok. nr. 922555.
         
            (4)  Europa-Parlamentets og Rådets forordning (EF) nr. 2160/2003 af 17. november 2003, om bekæmpelse af salmonella og andre bestemte fødevarebårne zoonotiske agenser (EUT L 325 af 12.12.2003, s. 1), der er omhandlet i punkt 8b i del 7.1 i kapitel I i bilag I til EØS-aftalen.
         
            (5)  Kommissionens forordning (EU) nr. 200/2012 af 8. marts 2012 om et EU-mål for mindskelse af forekomsten af Salmonella enteritidis og Salmonella typhimurium i flokke af slagtekyllinger, jf. Europa-Parlamentets og Rådets forordning (EF) nr. 2160/2003 (EUT L 71 af 9.3.2012, s. 31), der er omhandlet i punkt 57 i del 7.2 i kapitel I i bilag I til EØS-aftalen.
         
            (6)  Kommissionens forordning (EU) nr. 200/2010 af 10. marts 2010 om gennemførelse af Europa-Parlamentets og Rådets forordning (EF) nr. 2160/2003 for så vidt angår et EU-mål for mindskelse af forekomsten af salmonellaserotyper i voksne avlsflokke af Gallus gallus (EUT L 61 af 11.3.2010, s. 1), der er omhandlet i punkt 53 i del 7.2 i kapitel I i bilag I til EØS-aftalen.
         
            (7)  Kommissionens forordning (EU) nr. 517/2011 af 25. maj 2011 om gennemførelse af Europa-Parlamentets og Rådets forordning (EF) nr. 2160/2003 for så vidt angår et EU-mål for mindskelse af forekomsten af visse salmonellaserotyper i æglæggende høner af Gallus gallus og om ændring af forordning (EF) nr. 2160/2003 og Kommissionens forordning (EU) nr. 200/2010 (EUT L 138 af 26.5.2011, s. 45), der er omhandlet i punkt 8b i del 7.1 og i punkt 53 og 55 i del 7.2 i kapitel I i bilag I til EØS-aftalen.
         
            (8)  Kommissionens forordning (EU) nr. 1190/2012 af 12. december 2012 om et EU-mål for mindskelse af forekomsten af Salmonella Enteritidis og Salmonella Typhimurium i kalkunflokke, jf. Europa-Parlamentets og Rådets forordning (EF) nr. 2160/2003 (EUT L 340 af 13.12.2012, s. 29), der er omhandlet i punkt 51 i del 7.2 i kapitel I i bilag I til EØS-aftalen.
         
            (9)  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf